รมว.คลังหารือค่าบาทด่วนธปท.วันนี้
"กิตติรัตน์" ห่วงบาทแข็งต่อเนื่อง เตรียมหารือกับผู้ว่าธนาคารแห่งประเทศไทยในที่ประชุมครม.เศรษฐกิจวันนี้
20 มี.ค. 2556

"กิตติรัตน์" ห่วงบาทแข็งต่อเนื่อง เตรียมหารือกับผู้ว่าธนาคารแห่งประเทศไทยในที่ประชุมครม.เศรษฐกิจวันนี้
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวว่า สถานการณ์ค่าเงิบบาทที่วันนี้แข็งค่าขึ้นมาอยู่ที่ระดับ 29.13 บาทต่อเหรียญสหรัฐแล้ว จึงเตรียมหารือกับนายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) ในการประชุมคณะรัฐมนตรีเศรษฐกิจวันนี้ (20 มี.ค.) ถึงแนวทางดูแลเสถียรภาพค่าเงินบาทไม่ให้แข็งค่าขึ้นมากกว่านี้ 
นายกิตติรัตน์ กล่าวว่า รู้สึกกังวลกับการแข็งค่าของเงินบาทตั้งแต่เคลื่อนไหวที่ระดับ 31 บาทต่อเหรียญสหรัฐแล้ว และไม่เคยเสนอให้ ธปท. ลดอัตราดอกเบี้ยนโยบายให้ต่ำกว่าธรรมชาติ แต่มองว่าอัตราดอกเบี้ยในขณะนี้สูงเกินธรรมชาติ จึงควรปรับลดให้อยู่ในระดับที่เหมาะสม อีกทั้งยังมองว่าหากออกมาตรการพิเศษเพื่อมาดูแลค่าเงินบาท จะสร้างความไม่เชื่อมั่นให้กับประชาคมโลก ดังนั้น ธปท. ไม่ควรมองว่าข้อเสนอแนะของรัฐบาลเป็นการแทรกแซง
สำหรับดัชนีตลาดหลักทรัพย์ที่ปรับตัวลดลง หลังจากที่คณะรัฐมนตรีมีมติร่างพระราชบัญญัติ 2 ล้านล้านบาทนั้น นายกิตติรัตน์ กล่าวว่า ไม่แน่ใจว่าเกิดจากเรื่องดังกล่าวทั้งหมดหรือว่ามีปัจจัยภายนอกประเทศร่วมด้วย แต่อย่างไรก็ตามที่ผ่านมาคณะกรรมการกำกับหลักทรัพย์และตลาดหลักทรัพย์ (ก.ล.ต.) และตลาดหลักทรัพย์แห่งประเทศไทย (ตลท.) มีมาตรการดูแลการเข้ามาเก็งกำไรในระยะสั้นของนักลงทุนอยู่แล้วจึงไม่น่าเป็นห่วง และเชื่อว่าการดำเนินการก่อสร้างโครงสร้างพื้นฐาน วงเงิน 2 ล้านล้านบาทของรัฐบาลจะส่งผลดีให้นักลงทุนมีความเชื่อมั่นในระยะยาวมากขึ้น